Palais Sickingen

S Palais Sickingen (Sickinger Palais) in dr Salzstrooß z Fryybeg isch hite dr Sitz vum Landgriicht Fryybeg. Gschicht Böue woore isch s in dr Joor 1769-73 vum Pierre Michel d’Ixnard as Stadtpalais fir dr Freiherr Ferdinand Sebastian von Sickingen-Hohenberg. D Familie von Sickingen isch Noofolger vu dr Familie Schnewlin gsii un het zaalryychi Besitzige im Brysgau ghaa, unter anderem au ihri Summerresidenz, s Schloss Sickingen z Ebnet. S Gebei, wu in franzesisch klassizistischer Form uusgfiert isch, isch an dr Stell vu dr Hyyser zum Maienthau, zum Wolkenbruch, zur Scheuer un Rotes Haus böue woore, wu bis zum Änd vum 16. Joorhundert im Bsitz vu dr Familie Schnewlin vu Landeck gsii un derno an d Freiherre von Sickingen-Hohenburg gange sin. Di hochwäärtig Innenuusstattig chaa mer no uf Foto im Innere vum Palais bschaue. Si isch, nääbe viile Vergoldige uf Gips un Holz, us 240 Gmeld bstande. Wu dr Erböuer anne 1772 verstoorbe gsii isch, het s Huus as Woonig fir syy Suun Kasimir dient, derno fir däm sy Suun, dr Ryychsgroof Wilhelm. Mit em Änd vu Voordereeschtryych isch au s Änd vu syyre Zyt z Fryybeg chuu: är isch uf Eeschtrych zooge, wel er nume ne Untertan vun eme Chaiser het welle syy un nit au no eme Großherzog mieße diene. Anne 1806 isch s Palais wäge däm fir 50.000 Gulde an s Großherzogtum Baade verchauft woore. Zeerscht isch s an d 1807 grindet Freiburger Lesegesellschaft vermietet woore, wu s hite no git unter em Name Museumsgesellschaft. Aber schnäll isch szue dr großherzoglige Residänz z Fryybeg woore. Zue dr Bewooner hän anne 1819 dr Ludwig, dr Leopold (mit syre Frau Sophie) un vor allem dr Friedrich II. ghert, wu no hyfiger doo gsii isch: 1850 fir e baar Wuche, 1853 uf ere Rais as Prinzregänt, 1856 no syre Hochzyt mit dr Luise, 1876 zue dr Enthillig vum Siigesdänkmol un 1880 bim Busech vu dr Landwirtschaftsuustellig z Waldkilch. Di letscht großherzoglig Bewooneri isch d Hilda gsii, wu au in dr Bumbennaacht am 27. Novämber 1944 do gsii isch, bis si in d Bunkeraalaage am Schlossbärg gflichtet isch un d Gebei dur meereri Bumbedräffer bis uf d Grundmuure vernichtet wooren isch. Nume d Fassade an dr Salzstrooß het dr Aagriff ooni greßeri Schääde iberstande. In dr Joor 1962 bis 1965 isch s Gebei widerufböue woore, d Ussefassade isch in dr alte Foorm wider härgstellt woore. No oobe wird d Fassade au hite no dur s Woppe vu dr Herzeg von Sickingen abgschlosse. Böuherr isch s Staatlig Hochböuamt Fryybeg im Ufdraag vum Land Baade-Wirttebärg gsii. S Palais isch doderby as Böudänkmol in dr Neiböu vum Landgriicht intergriert woore, wu s bis hite bruucht. Zwische 2010 un 2011 isch d Fassade reschtaurient un renoviert woore. Fueßnote Literatur Peter Kalchthaler: Freiburg und seine Bauten. Ein kunsthistorischer Stadtrundgang. Neubearbeitete 4. Auflage. Promo-Verlag, Freiburg (Breisgau) 2006, ISBN 3-923288-45-X. Weblink Palais Sickingen im dütschsprochige Wikisource